После пораза код Лицена од 2. маја, Витгенштејнова руско-пруска армија (97 000 људи, 610 оруђа) повукла се на десну обалу Шпреје на уређене положаје код Бауцена. Верујући да су се Пруси одвојили од Руса и повукли на север, Наполеон је упутио генерала Неја са 60.000 људи према Берлину, а са главнином (око 100.000) пошао сам на Дрезден. Но, сазнавши 17. маја да су се савезници задржали код Бауцена одлучио је да их нападне. Наредио је Неју да скрене на југоисток ради дејства на њихов десни бок и позадину, док је на челу главнине намеравао да изврши удар с фронта. У међувремену, 19. маја, Витгенштејн је упутио корпус Барклаја (24 000) у сусрет Неју, док се с главнином припремао за судар са Наполеоном. Барклај је убрзо наишао на Неја и под притиском Француза повукао се ка Глајни где је 20. маја образовао десно крило савезничке одбране. У центру је био Блихер (28 000 Пруса), на левом Милорадович (27 000 Руса), а општа резерва (18 000 Руса) код села Башица. Дуж реке Шпреје били су истурени јаки одреди.